kardosdrur/scandi-wiki huggingface dataset:
Helga Johansen

Helga Johansen (født 12. oktober 1852 i København, død 25. december 1912) var en dansk forfatter, hvis forfatterskab litteraturhistorisk set hører til det moderne gennembrud.

Liv 
Hun var datter af grosserer og klokker ved Trinitatis Kirke Frederik Christoph Johansen og Camilla Olivia Petrine Jepsen og søster til maleren Viggo Johansen. Hun forblev ugift livet igennem.

Igennem broren, Viggo Johansen, var hun tilknyttet inderkredsen i det moderne kunstnermiljø i København omkring Georg Brandes, med hvem hun havde en lang brevveksling. Foruden selvstudier i hebraisk og filosofi tog Helga Johansen lærereksamen i 1879 fra Beyers, Bohrs og Femmers Kursus og arbejdede derefter periodevis som underviser. Hun måtte i 1880'erne et par gange indlægges til behandling for psykisk sygdom; oplevelser, som hun senere skildrede i sine romaner. Hun debuterede i 1896 under pseudonymet et fruentimmer med romanen Rids, tre monologer. Senere kom Hinsides, 1900, og Brev til Menneskene, 1903, under pseudonymet Hannah Joël. Med sin insisteren på sprogligt at fastholde og afspejle det syge menneskes sind i sine værker, rækker de ud over de naturalistisk æstetiske dogmer.

Helga Johansens forfatterskab har oplevet fornyet interesse med genudgivelsen af Hinsides under hendes rigtige navn på Forlaget Gladiator i 2013.

Værker 
 Rids, tre monologer, 1896.
 Hinsides, 1900.
 Brev til Menneskene, 1903.

Litteratur 
 Elisabeth Møller Jensen (red.): Nordisk kvindelitteraturhistorie, bd. 1-5, Rosinante, København, 1993-98.
 Pil Dahlerup: Det moderne gennembruds kvinder, Gyldendal, København, 1983.
 Erik Strömgren: "Forord". I: Hannah Jöel: Hinsides, Janssenpharma, 1981.

Eksterne henvisninger 
 Dansk Kvindebiografisk Leksikon
 Nordisk Kvindelitteraturhistorie
 Helga Johansen på Dansk Kvindebiografisk leksikon
 Helga Johansen på Dansk Forfatterleksikon
 ForfatterLex

Romanforfattere fra Danmark
Dansksprogede forfattere fra Danmark
Personer i Dansk Kvindebiografisk Leksikon
Personer fra København
Danskere i 1800-tallet
Danskere i 1900-tallet
Lærere fra Danmark
Kvindelige forfattere i det 20. århundrede
Aaru

Aaru er i den ægyptiske mytologi et sted i Duat, der ligner Nildalen, hvor fromme egyptere kommer hen efter døden, når de har bestået hjertevejningen. Det er blandt andet stedet hvor Osiris' palads ligger.

I begyndelsen mente man, at kun de kongelige kunne komme til Aaru, men i nye rige var det også alle andre.

Aaru som hieroglyffer 
M17-G1-D21-G43-M2-M2-M2

Se også 
 Efterlivet
 Paradis

Egyptisk mytologi
Fiktive steder
Forestillinger om himlen
Venedig Marco Polo Lufthavn

Venedig Marco Polo Lufthavn  er en lufthavn i Italien. Den er beliggende i Tessera, 12 kilometer nord for Venedig, i Veneto-regionen.
Lufthavnen er opkaldt efter handels- og opdagelsesrejsende Marco Polo.

I 2012 betjente lufthavnen 8.188.455 passagerer og havde 84.233 start- og landinger, hvilket gjorde den til femte travleste i landet.

Historie 
I 1920'erne og 1930'erne blev lagunen udfor Venedig benyttet til ruteflyvninger, da flybåde nemt kunne komme til og fra havnen.

Venedig-Lido Flyveplads blev den første kommercielle lufthavn for fly som skulle lande på jorden. Den blev opført i 1915, og i 1926 blev der givet tilladelse til civil lufttrafik fra stedet. Fra Lido var der blandt andet ruteflyvninger til Wien, München og videre til Berlin. Efter 2. verdenskrig blev den civile ruteflyvning genoptaget i 1947. Efter at Lido var blevet for lille til store rutefly, og flere flyselskaber i 1952 havde flyttet deres trafik til den nærliggende Treviso Lufthavn kun 20 km væk, besluttede man til trods for stor folkelig modstand, og opføre en ny lufthavn nær Tessera. Venedig Marco Polo Lufthavn blev indviet i 1960.

Den nuværende lufthavnsterminal blev taget i brug i 2002.

Fra 1. juni til 4. december 2011 var Treviso Lufthavn lukket på grund af byggeri, og alle fly til Treviso blev i månederne omdirigeret til Venedig.

Passager statistik

Galleri

Eksterne henvisninger 

 Venedig Marco Polo Lufthavns officielle hjemmeside

Referencer 

Lufthavne i Italien
Etableret i 1960
Lufthavn
Red (flertydig)

Red er betegnelsen for et vandområde uden for en havn, hvor skibe kan ankre op.

Red kan også henvise til:

Musik 
 Red (album), et album fra 1974 med King Crimson
 "Red" en sang på King Crimsons album
 Red (Black Uhuru album), et album fra 1981 med Black Uhuru
 Red (The Communards album), et album fra 1987 med The Communards
 Red (T'Pau album), T'Paus fjerde album
 Red (Taylor Swift album), et album fra 2012 med Taylor Swift
 "Red" en sang på Taylor Swifts album
 Red (EP), en EP af bandet Weekend

Film 
 Red (film fra 2008), en amerikansk thrillerfilm
 RED (film), en aktionkomedie fra 2010
 RED 2 (film), en sequel til RED
 Reds (film), en film fra 1981 af og med Warren Beatty
Vindinfo

Vindinfo er en statslig hjemmeside, der viser vej til statslig information om vindmøller. Siden er et samarbejde mellem Naturstyrelsen, Miljøstyrelsen, Energistyrelsen, Energinet.dk og Trafikstyrelsen.

Hensigten med hjemmesiden er at samle statslig information om vindmøller. Siden er opbygget som en genvejsside, der samler vindmølleinformation, og henviser brugeren til rette myndigheds hjemmeside, hvor der kan findes yderligere information om det efterspurgte emne.

Vindinfo er målrettet tre brugergrupper: borger, kommune og mølleopstiller. På forsiden vælges brugergruppen, og brugeren bliver præsenteret for de relevante emner.

Ekstern henvisning 

 Vindinfo.dk - en genvejsportal til statslig information om vindmøller

Vindmøller i Danmark
Internetportaler fra Danmark
Bologna Guglielmo Marconi Lufthavn

Bologna Guglielmo Marconi Lufthavn  er en lufthavn i Italien. Den er beliggende i Emilia-Romagna, seks kilometer nordvest for regionens hovedstad Bologna. Lufthavnen er opkaldt efter fysiker Guglielmo Marconi.

I 2012 betjente lufthavnen 5.958.648 passagerer og havde 67.529 start- og landinger, hvilket gjorde den til landets syvende travleste.

Historie 
Den første lufthavn i Bologna blev opført ved Prati di Caprara i 1913. I 1931 opførte de lokaleflyveklubber i området lufthavnen hvor den ligger nu. Avio Linee Italiane åbnede i 1933 ruter fra Bologna, og tre år senere kom også Ala Littoria med flyvninger. Under 2. verdenskrig var al ruteflyvning indstillet, og lufthavnen blev udelukkende brugt til militære formål. I starten af 1960'erne begyndte man på en større udvidelse af lufthavnen.

I 1980 styrtede Aerolinee Itavia Flight 870 ned mellem flyving fra Guglielmo Marconi Lufthavnen til Palermo.

I 2004 lukkede lufthavnen i nogle måneder, da landingsbanen skulle forlænges fra 2.400 meter til 2.800. Næste alle flyvninger blev i perioden flyttet til den nærliggende Forlì Lufthavn.

For første gang ekspederede lufthavnen i 2009 over fem millioner passagerer, og man begyndte på at planlægge en udvidelse. I 2011 begyndte byggeriet og udvidelserne af forplads, check-in område, bagagesystem, butikområdet m.v.

Galleri

Eksterne henvisninger 

 Bologna Guglielmo Marconi Lufthavns officielle hjemmeside

Referencer 

Lufthavne i Italien
Etableret i 1931
Lufthavn
DREAM (forløbsdatabase)

DREAM er en forløbsdatabase som udarbejdes af Styrelsen for Arbejdsmarked og Rekruttering, der hører under Beskæftigelsesministeriet. DREAM indeholder oplysninger om modtagelse af forsørgelsesydelser på ugeniveau for ca. 6 millioner personer, og siden 2008 også beskæftigelsesoplysninger for lønmodtagere. Databasen indeholder ligeledes andre grundlæggende personoplysninger som alder og herkomst. Databasen omfatter samtlige personer, der har modtaget visse offentlige overførselsindkomster, haft en lønindkomst eller været medlem i en A-kasse. DREAMs data starter i uge 32 i 1991, hvilket svarer til starten af det hedengange CRAM-register.

Databasen er baseret på data fra Beskæftigelsesministeriet, Undervisningsministeriet, CPR-registret samt SKAT. Den anvendes af forskellige ministerier, organisationer, forskere o.l. til forskellige forløbsanalyser over tid inden for området beskæftigelse og ledighed.

Forløbsdatabasen DREAM (Den Registerbaserede Evaluering Af Marginaliseringsomfanget) skal ikke forvekles med DREAM-modellen (Danish Rational Economic Agents Model), en langsigtet anvendt generel ligevægtsmodel, der vedligeholdes og udvikles af en gruppe økonomer under Finansministeriet.

Eksterne referencer 
 Henvisning på Danmarks Statistiks hjemmeside

Databaser
Arbejdsmarkedet i Danmark
Karat (kaffe)

Karat er et dansk fødevaremærke for kaffeprodukter, som ejes af Jacobs Douwe Egberts.

Karat-mærket kendes primært fra det danske marked.

Blandt de mest kendte kaffeprodukter er Karat Original, med sin karakteristiske røde indpakning med hvid typografi og sort logo.
Udover den originale findes andre varianter og en instantkaffe Karat Instant.

Karat-kaffen er særlig populær i Nordjylland, hvor den ifølge Samvirke er i hver fjerde kaffekop, på landsplan er markedsandelen på 7 %. Karat-kaffe er også startet i Nordjylland, hvor den kom på markedet i 1973.

Eksterne henvisninger 

Politiken.dk, 2010, Om Karat Instant

Kaffe
Fødevaremærker
Kraft Foods
Regner Lynegaard

Regner Lynegaard (3. juni 1913 – 17. december 1997) var en dansk kunstmaler.

Han var elev af maleren Ebba Kruuse (1898–1947) og udstillede bl.a. hos Jørgen Haslund i Klosterstræde 8 i København 1941 og på Kunstnernes Efterårsudstilling 1943.

Hans produktion før 1945 omfatter primært malerier af steder i København og fødeegnen ved Viby Sjælland, stillebener og enkelte portrætter. Efter 1945 omfatter hans produktion primært stemningsmalerier af bygninger og steder i Virum, herunder Mølleåen, samt stillebener af blomster og grøntsager.

Referencer 

Malere fra Danmark
Athen Internationale Lufthavn

Athen Internationale Lufthavn, "Eleftherios Venizelos"  er en lufthavn i Grækenland. Den er beliggende ved byen Spata, 20 km øst for landets hovedstad Athen.

I 2014 betjente lufthavnen 15.196.463 passagerer og havde 154.530 start- og landinger, hvilket gjorde den til landets travleste. Aegean Airlines, Olympic Air samt Sky Wings havde hub i lufthavnen.

Historie 
Lufthavnen blev åbnet 29. marts 2001 og erstattede den nu lukkede Ellinikon Internationale Lufthavn. Lufthavnen ligger mellem byerne Markopoulo, Koropi, Spata og Loutsa, omkring 20 km i luftlinje fra den østlige del af det centrale Athen. Lufthavnen er opkaldt efter den græske statsmand og politiker Eleftherios Venizelos.
 
Der blev opført to lufthavnsterminaler og to landingsbaner. Banerne er henholdvis 3.800 og 4.000 meter lange. Lufthavnen blev udviklet som et offentligt-privat partnerskab med Grækenland som ejer af 55% af aktierne.
 
Lufthavnen har modtaget godkendelse fra det Europæiske Luftfartssikkerhedsagentur og Federal Aviation Administration så den kan operere starter og landinger fra Airbus A380. Den første Airbus A380 der besøgte lufthavnen var et fly fra Emirates, som nødlandede den 13. april 2011 med en passager som havde fået et hjerteanfald. Den første planlagte A380 flyvning fandt sted den 26. oktober samme år, da Emirates begyndte flyvninger fra Dubai International Airport med flytypen.
 
Den finansielle krise i 2007-08 reducerede trafiktallene i lufthavnen kraftigt. United Airlines, Thai Airways, Gulf Air samt Czech Airlines er blandt de udenlandske luftfartsselskaber som forlod lufthavnen, og Singapore Airlines flyttede sin regionale hub til Istanbul. Delta Air Lines stoppede i vinter 2012 sine sæsonflyvninger til New York, og for første gang i 70 år havde Grækenland ingen direkte forbindelser til USA.

Galleri

Eksterne henvisninger 

 Athen Internationale Lufthavns officielle hjemmeside  

Lufthavne i Grækenland
Etableret i 2001
Lufthavn
Attika
Olderdalen (Kåfjord)

Olderdalen (samisk: Dálvesvaggi, kvensk: Junttaniemi) er en by der er administrationscenter i Kåfjord kommune i Troms og Finnmark fylke i Norge.
Byen har 	291 indbyggere (2012) , og ligger langs E6 på nordsiden af fjordarmen Kåfjord som går ud fra østsiden af Lyngenfjorden.

Geografi 
Stedet ligger 70 kilometer fra Tromsø hvis man benytter færger, men 180 kilometer fra samme by hvis man kører af E6 omkring Skibotn og Nordkjosbotn. Der er 50 kilometer til Storslett, kommunecenteret i Nordreisa kommune, retning nord langs E6. Her ligger også Sørkjosen Lufthavn, som er nærmeste flyveplads.

Landskapet domineres af fjeld, fjord, skov og landbrugsareal, så der er gode muligheder for et aktivt frilufts- og vildmarksliv.

Der er færgeforbindelse (del af riksvei 91) over Lyngenfjorden til byen Lyngseidet, kommunecenteret i Lyngen kommune.

Kultur og opvækst 
Olderdalen skole ligger i centrum af bygden, og er en flerkulturel skole i det samiske sprogområde. Skolen har alle klassetrin, og samler også elever fra nærliggende børneskoler i kommunen på ungdomsskoletrinnene. Bygden har en kommunalt drevet børnehave og et ældrecenter. Der er også en godt udbygget kommunal kulturskole på stedet.

Kåfjord kirke ligger nær centrum og er en langkirke bygget i 1949 med plads til 450 personer. Kirken blev restaureret og delvis ombygget i 1990.

Næringsliv 
Der drives hovedsageligt landbrug og fiskeri og derudover de nødvendige serviceerhverv som for eksempel dagligvarehandel og offentlig og privat tjenesteydelser. Opdræt af får og mælkeproduktion er to af de mest fremtrædende former for landbrug.

Historie 
Under anden verdenskrig blev mange af husene og gårdene i Olderdalen offer for tyskernes brændte jords taktik, da de trak sig tilbage fra Finland og Finnmark. Dette førte til at det meste af infrastrukturen og bebyggelsen i bygden blev ødelagt for at forhindre de invaderende sovjetiske styrker i at få fat i forsyninger.

Kendte olderdalinger 
 Idar Kristiansen, forfatter
 Jan Lindvall, langrendsløber

Byer i Troms og Finnmark
Kåfjord
Baskerville

Baskerville er en serif skrifttype tegnet i 1757 af John Baskerville (1706–1775) i Birmingham i England. Baskerville er klassificeret som en overgangsskrifttype mellem antikva-skrifttyper udviklet af William Caslon og de moderne typer udviklet af Giambattista Bodoni og Firmin Didot.

Baskerville skrifttype er resultatet af John Baskervilles ønske om at forbedre William Caslons skrifttyper. Han forøgede kontrasten mellem de tykke og tynde linjer, gjorde serifferne mere kantede og rettede aksen i de runde bogstaver op i en mere lodret position. De bugtede linjer er mere cirkulære i deres form og bogstaverne blev mere symmetriske. Ændringerne gav en større sammenhæng i bogstavernes størrelse og form. 

Baskerville udgav i 1757 sit første tryk, Virgils samlede værker, der var trykt med den nye skrifttype.

Eksterne henvisninger 

 Myfonts.com om Baskerville

Skrifttyper
Kødbær

Kødbær (Sarcococca) er en slægt med ca. 20 arter, der er udbredt i Sydøstasien og Himalaya. Det er langsomt voksende, stedsegrønne buske med en lav, udbredt vækst. Bladene er spredt stillede, læderagtige og helrandede. Blomsterne er 4-tallige og sidder samlet i stande, hvor de hunlige sidder neden under de hanlige. Blomsterne dufter og springer ud om vinteren. Frugterne er røde eller sorte stenfrugter med 1-3 kerner.

 Sarcococca hookeriana

 Sarcococca confertiflora
 Sarcococca confusa
 Sarcococca coriacea
 Sarcococca longifolia
 Sarcococca longipetiolata
 Sarcococca orientalis
 Sarcococca ruscifolia
 Sarcococca saligna
 Sarcococca vagans
 Sarcococca wallichii

Note 

Buksbom-familien
Hansens Flødeis

Hansens Flødeis er en dansk producent af konsumis. Virksomheden fremstiller højkvalitets-is baseret på økologiske råvarer. Hansens Flødeis får leveret mælk og fløde fra Svanholmkollektivet og Stensbølgård. Virksomheden er fortsat i familiens eje.

Virksomheden har tråde tilbage til 1922, da Hans Hansen startede produktion af flødeis i Hillerød. Det begyndte i Hillerød Mejeri, et af de dengang omkring 1200 ismejerier, der også fremstillede is fra mælkeprodukter. Mejeriet udviklede sig til en større virksomhed og blev markedsført under navnet Frederiksborg Is. I 1970 flyttede sønnen virksomheden til de nuværende lokaler i Jægerspris. Ideen var at fremstille fløde-is, som i 1922, men tiderne skiftede, og der blev færre og færre af de oprindelige danske isfabrikanter, og de tilbageværende fabrikker blev store og automatiserede. I 1997 fik Hans Hansens barnebarn, Hans Jørgen Eibye, mulighed for at sælge varemærket Frederiksborg Is og kunderne til Nestlé. Familien beholdt imidlertid det gamle Hornsherrede Mejeri, hvor produktionen af Frederiksborg Is havde fundet sted.

I dag ejes Hansens Flødeis af brødrene Rasmus og Anders Eibye, mens bestyrelsesformand er deres far, Hans Jørgen Eibye, der i sin tid ejede Frederiksborg Is. Efter salget af varemærket i 1997, havde brødrene Rasmus og Anders ingen intentioner om at følge familietradionen med en karriere i isbranchen, hvor deres oldefar havde grundlagt Hansens Is, deres morfar havde været direktør for Diplom Is, og deres far Frederiksborg Is. I stedet valgte Rasmus Eibye en karriere indenfor reklame og fotografi, mens Anders Eibye blev designer for mobilselskabet Ericsson. I 2003 genstartede og videreførte brødrene Hansens Flødeis i de gamle fabrikslokaler i Jægerspris, som deres farfar i sin havde købt. Virksomheden ejer vaniljemarker i Uganda. I dag producerer de stadig flødeis. De har på mejeriet et lille sideprojekt med at producere oste som kan tilkøbes i deres mejerishop. Fabrikken har en solcellepark som producerer 150 MWh/år, en femtedel af firmaets elforbrug.

I 2020 vakte det en del medieopmærksomhed, at Hansens Flødeis valgte at ændre navnet på deres chokoladeovertrukne vaniljeis fra "Eskimo" til "O'Payo", som er navnet på den chokolade, isen er betrukket med. Navneskiftet skete, fordi virksomheden havde fået en del henvendelser, der satte spørgsmålstegn ved det gamle navn, der kan virke stødende og derfor for mange mennesker er problematisk.

Eksterne henvisninger 
 Firmaets hjemmeside

Referencer 

Mejerier i Danmark
Jægerspris
Etableret i 1922
Ismærker
Fredslilje

Fredslilje (Spathiphyllum wallisii) er en almindelig stueplante af Arum-familien. Betegnelsen ses dog også anvendt om mindre almindelige arter som f.eks. Spathiphyllum kochii eller i det hele taget om stueplanter af slægten Spathiphyllum.

Udseende 
 
Planten har aflangt ovale, tilspidsede, blanke, mørkegrønne blade og den for arum-familien så karakteristiske blomsterstand bestående af et højblad (eller hylsterblad) der er kridhvidt og en kolbe der er gul, gullighvid eller cremefarvet. Modsat den lignende Kalla ses andre farver på hylsterbladet uhyre sjældent. Slægtens videnskabelige navn refererer i øvrigt til netop blomsterstanden da hylsterbladet på latin betegnes spatha.

Oprindelse og vækst 
Planten stammer oprindeligt fra Mellemamerika og det nordlige Sydamerika og trives i let til fuld skygge, i vækstperioden med rigelig vanding.

Eksterne henvisninger 

Stueplanter
Arum-familien
Alskorset

Alskorset (das Alsenkreuz) var en hædersbevisning, som Wilhelm 1. af Tyskland (i egenskab af preussisk konge) indstiftede den 7. december 1864 til erindring om erobringen af den preussiske erobring af Als under 2. Slesvigske Krig.

Udmærkelsen er et bronzekors med en laurbærkrans, der ses mellem korsarmene, På medaljonen i midten af korset ses et venstrevendt portræt af kongen med omskriften WILHELM KOENIG VON PREUSSEN. På bagsiden ses den preussiske ørn over en båd på havet, og på korsarmene ses teksten ALSEN 29. JUNI 1864.

Korset blev tildelt i fire versioner - de tre af dem som beskrevet ovenfor, men med forskellige ordensbånd:
 For kombattanter var mønstret blåt i midten mellem to smallere orange striber og yderst endnu smallere striber i hvid, sort og hvid.
 For nonkombattanter var båndet orange med en smal blåt stribe i midten og yderst smalle striber i hvid, sort og hvid.
Disse to versioner var de oprindelige. Den tredje version, som blev indstiftet 18. april 1865, altså på årsdagen for Stormen på Dybbøl, var for reservetropper, altså styrker, som stod klar til indsættelse, men som ikke tog direkte del i aktionen:
 For reservetropper var båndet blåt med smalle striber i sort, hvid og orange yderst.
Den fjerde version, som er sjældnest, var af samme design, men fremstillet i nielleret jern, og blev tildelt medlemmer af den kongelige preussiske johanitterorden, som deltog som præster, læger eller i andre støttefunktioner.
 For johannittere var båndet hvidt med en smal sort stribe i midten og lidt bredere sorte striber nær kanten.

Kilde 
Alsen-Kreuz / Alsen Cross , Antique Photos, 2011

Litteratur 
 August Wilhelm Otto Niemann (Hrsg.): Militär-Handlexikon. Adolf Bonz & Comp., Stuttgart 1881.

Ordener, dekorationer og medaljer fra Tyskland
2. Slesvigske Krig
Sarcococca hookeriana

Sarcococca hookeriana er en stedsegrøn, lavt voksende busk med hvide, duftende blomster i vintertiden. Den bliver dyrket - omend sjældent - i haver, hvor man kan skaffe den beskyttede og fugtige vækstbetingelser.

Kendetegn 
Sarcococca hookeriana er en stedsegrøn busk med en lav, udbredt vækst. Barken er først grågrøn og glat, men senere bliver den lysebrun. Gamle grene får en grå, afskallende bark. Knopperne sidder spredt og næsten skjult ved bladhjørnerne. De er små, runde og lysegrønne. Bladene er læderagtige og elliptiske med hel, indrullet rand. Oversiden er blank og mørkegrøn, mens undersiden er lysegrøn. Blomstringen foregår februar-marts, hvor man finder blomsterne samlet i små stande ved bladhjørnerne. De enkelte blomster er 4-tallige og uregelmæssige, for mens de øverste i standen mangler frugtanlæg, så mangler de nederste støvdragere. Bæger- og kronbladene er ganske små og henholdsvis lysegrønne og hvide. Frugterne er sorte stenfrugter med 2-3 kerner. De modnes samtidig med det følgende års blomstring.

Rodsystemet er groft og dybtgående. Blomsterne har en stærk, jasminagtig duft.

Busken bliver sjældent mere end en halv meter høj, men til gengæld kan den blive mere end en meter bred.

Hjemsted 
Sarcococca hookeriana hører hjemme i Himalaya (Nepal, Bhutan, Assam, Tibet og det vestlige Kina), hvor den vokser som bundplante i kølige, løvfældende skove. Den foretrækker halvskygge og en ret tør, veldrænet og husmusrig bund. 

I nærheden af Rol Khane, det centrale Nepal, er bjergsiderne i 2.300 m højde dækket af løvfældende skov. Her, hvor jorden er humusrig, er skoven domineret af Symplocos pyrifolia, mens skovbunden er domineret af forskellige Star-arter. På dette sted vokser arten sammen med bl.a. Daphne bholua (en art af dafne), Fragaria nubicola (en art inden for Jordbær-slægten), Galium hirtiflorum (en art af snerre), Hedera nepalensis (en art af vedbend), himalayakristtorn, Hydrangea anomala (en art af hortensia), Hypericum uralum (en art af perikon), Ligustrum nepalense (en art af Liguster), Lindera pulcherrima (en art af sommerlaurbær), Lyonia ovalifolia (en art af Lyonia), Lysimachia debilis (en art af fredløs), Mahonia napaulensis (en art af mahonie), Rhododendron arboreum (en art af rododendron), slangeskæg (flere arter), Smilax rigida (en art af sarsaparil), smuk pieris, Star (flere arter, dominerende i skovbunden), Symplocos pyrifolia (en art af Lyng-familien, dominerende træart), Viburnum erubescens (en art af kvalkved) og Zanthoxylum armatum (en art af tandved)

Galleri

Note 

Stedsegrønne
Hvide blomster
Buske